“พาณิชย์” จับมือ “สหพัฒน์” ลดราคา “มาม่าคัพ” เหลือ 10 บ. บรรเทาค่าครองชีพปชช.
“พาณิชย์” จับมือ “สหพัฒน์” ลดราคา “มาม่าคัพ” เหลือ 10 บ. บรรเทาค่าครองชีพปชช.
8 พ.ค. 2563

นายบุณยฤทธิ์ กัลยาณมิตร ปลัดกระทรวงพาณิชย์ เปิดเผยภายหลังการจัดแคมเปญพิเศษพาณิชย์ลดราคาช่วยประชาชนร่วมกับมาม่าคัพ ว่า กระทรวงพาณิชย์ได้ร่วมกับบริษัท สหพัฒนพิบูล จำกัด (มหาชน) ตอกย้ำถึงการช่วยบรรเทาความเดือดร้อนและช่วยลดค่าครองชีพให้แก่ประชาชนในสถานการณ์การแพร่ระบาดของโรคโควิด-19 โดยทางสหพัฒน์ได้นำมาม่าคัพมาลดราคาเป็นพิเศษจากปกติ 13 บาท เหลือเพียง 10 บาท โดยจะลดราคาไปจนถึงวันที่ 31 พ.ค. 2563
โดยมาม่าคัพที่ลดราคา ได้แก่ รสหมูสับ, รสต้มยำกุ้งน้ำข้น, รสต้มยำกุ้ง, รสเย็นตาโฟหม้อไฟ, รสแกงเขียวหวาน, รสเป็ดพะโล้, รสหมูน้ำตก, รสหมูสับต้มยำน้ำข้น, รสต้มแซ่บ, รสกะเพราแซ่บแห้ง, เส้นหมี่ต้มยำกุ้งน้ำข้น เส้นเล็กต้มยำ, เส้นหมี่น้ำใส และเส้นเล็กต้มแซ่บ
“สหพัฒน์เป็นหนึ่งในบริษัทที่ให้ความร่วมมือกับกระทรวงพาณิชย์เข้าร่วมโครงการพาณิชย์ลดราคาช่วยประชาชนที่จัดขึ้นก่อนหน้านี้ทั้ง 2 ล็อต โดยนำสินค้าอุปโภคบริโภคที่จำเป็นในชีวิตประจำวันมาลดราคา เพื่อช่วยเหลือประชาชน และได้เพิ่มรายการสินค้าเข้ามาเรื่อยๆ โดยล่าสุดคือ มาม่าคัพ และได้รับแจ้งว่าทางสหพัฒน์กำลังพิจารณาสินค้ารายการใหม่ๆ เพิ่มขึ้น ซึ่งต้องติดตามต่อไป” นายบุณยฤทธิ์ กล่าว
นายเวทิต โชควัฒนา กรรมการผู้อำนวยการ บริษัท สหพัฒนพิบูล จำกัด (มหาชน) กล่าวว่า การระบาดของโควิด-19 ได้ส่งผลกระทบต่อความเป็นอยู่ของประชาชนทั่วประเทศ โดยเฉพาะเรื่องเศรษฐกิจ ซึ่งหลายคนรายได้ลดลง บริษัทจึงได้เข้าร่วมโครงการพาณิชย์ลดราคาช่วยประชาชน เพื่อช่วยลดภาระค่าครองชีพให้แก่ประชาชน
โดยการลดราคามาม่าคัพเป็นการลดราคาผลิตภัณฑ์บะหมี่กึ่งสำเร็จรูปมาม่าชนิดคัพทุกรสชาติ จากราคา 13 บาท เหลือ 10 บาท ซึ่งนับเป็นครั้งแรกของมาม่าคัพที่มีการลดราคา คาดว่ารายได้จะลดลงไปประมาณ 50 ล้านบาท แต่ก็ถือว่าเป็นการช่วยเหลือประชาชน ซึ่งสหพัฒน์ยินดีเป็นอย่างยิ่ง
สำหรับร้านค้าพันธมิตรที่ร่วมจัดแคมเปญ ประกอบด้วย เซเว่นอีเลฟเว่น แม็คโคร เทสโก้ โลตัส บิ๊กซี ท็อปส์มาร์เก็ต กูร์เมต์มาร์เก็ต ลอว์สัน เจซีเอ็กซ์เพรส แม็กซ์แวลู ฟู้ดแลนด์ ซีพีเฟรชมาร์ท วิลล่ามาร์เก็ต จิฟฟี่ สปาร์ และซูรูฮะ รวมถึงร้านค้าปลีกทั่วประเทศ ซึ่งผู้สนใจสามารถซื้อมาม่าคัพในราคา 10 บาทได้ที่ซูเปอร์มาร์เกตและร้านค้าชั้นนำ รวมทั้งร้านธงฟ้าทั่วประเทศ
“มาม่าเป็นสินค้าที่อยู่เคียงข้างคนไทยมายาวนานในทุกสถานการณ์ และในช่วงการแพร่ระบาดของโควิด-19 ที่เกิดขึ้นในช่วงนี้ก็นับว่าเป็นวิกฤตที่หนัก กระทบทั้งชีวิตความเป็นอยู่และเศรษฐกิจ ซึ่งมาม่าได้มีส่วนร่วมในการช่วยเหลือคนไทยที่ได้รับผลกระทบมาอย่างต่อเนื่อง การลดราคามาม่าคัพก็เป็นการช่วยเหลืออีกรูปแบบหนึ่ง เป็นการแบ่งเบาภาระค่าใช้จ่าย และหวังว่าจะช่วยบรรเทาความเดือดร้อนให้แก่ประชาชนได้” นายเวทิต กล่าว